การใช้จ่ายช่วงวันแรงงานปีนี้ คึกคักน้อยกว่าปีที่ผ่านมา คาดเงินสะพัด 1,525 ล้านบาท
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจมหาวิทยาลัยหอการค้าไทย เปิดเผยว่า การใช้จ่ายในช่วงวันแรงงานปี 2565 จะคึกคักน้อยกว่าปีที่ผ่านมา คาดว่าจะมีการใช้จ่ายรวมอยู่ที่ 1,525.87 ล้านบาท ลดลงจากปีก่อนร้อยละ 14.9 ขณะที่ผลสำรวจสถานภาพแรงงานไทย ปี 2565 กรณีผู้มีรายได้ต่ำกว่า 15,000 บาท จากกลุ่มตัวอย่าง 1,260 ตัวอย่างทั่วประเทศ พบว่า ร้อยละ 49 มองว่าค่าจ้างขั้นต่ำในปัจจุบันมีความเหมาะสมน้อย เนื่องจากราคาสินค้าแพง รายได้ไม่เพียงพอกับค่าใช้จ่ายและเศรษฐกิจไม่ดี ซึ่งการขึ้นค่าแรงขั้นต่ำจะทำให้มีกำลังซื้อเพิ่มขึ้นได้มาก อย่างไรก็ตาม หากมีการปรับขึ้นค่าจ้างขั้นต่ำ ส่วนใหญ่ร้อยละ 76.2 ยอมรับไม่ได้ที่ราคาสินค้าจะปรับตัวเพิ่มสูงขึ้นกว่าที่เป็นอยู่ในปัจจุบัน โดยเสนอแนวทางเพื่อแก้ไขปัญหาค่าครองชีพ เช่น ดูแลหรือช่วยเหลือให้ค่าครองชีพให้เหมาะสมกับผู้ที่มีรายได้น้อย รวมทั้งคุณภาพที่ได้รับ เพิ่มค่าแรงให้เหมาะสมกับราคาสินค้าที่ปรับเพิ่มสูงขึ้น หรือมีสวัสดิการช่วยลดค่าครองชีพให้กับผู้มีรายได้น้อย รวมทั้งปรับเพิ่มค่าแรงให้เหมาะสมกับภาระงานและไม่ควรผลักภาระของต้นทุนสินค้าให้กับผู้บริโภคทั้งหมดนอกจากนี้ ยังพบว่า หนี้สินของครัวเรือนเพิ่มขึ้นจากปีก่อน มาอยู่ที่ร้อยละ 99 ส่วนใหญ่เป็นหนี้จากการกู้ยืมเพื่อนำมาใช้จ่ายประจำวันและหนี้บัตรเครดิต ซึ่งมีสัดส่วนเป็นหนี้ในระบบมากถึงร้อยละ 68.9 และร้อยละ 31.1 เป็นหนี้นอกระบบ อย่างไรก็ตาม ในรอบปีที่ผ่านมาส่วนใหญ่ไม่เคยผิดนัดชำระหนี้ เนื่องมาตรการผ่อนผันให้พักชาระหนี้ของภาครัฐ ทั้งนี้ ภาระหนี้ครัวเรือนของแรงงานไทย ปี 2565 เฉลี่ยอยู่ที่ครัวเรือนละ 217,952 บาท เพิ่มขึ้นจากปีก่อนร้อยละ 5.90